आंध्र में टीआरएस नेता की हत्या  
आंध्र प्रदेश के नलगोंडा जिले में टीआरएस के नेता और पूर्व शीर्ष नक्सली सांबाशिवुदू की कुछ अज्ञात हमलावरों ने गला काटकर से हत्या कर दी।
आंध्र प्रदेश के नलगोंडा जिले में तेलंगाना राष्ट्र समिति (टीआरएस) के नेता और पूर्व शीर्ष नक्सली सांबाशिवुदू की शनिवार देर रात कुछ अज्ञात हमलावरों ने गला काटकर से हत्या कर दी।  पुलिस के मुताबिक सांबाशिवुदू पर शनिवार देर रात उस समय हमला किया गया जब वह एक सांस्कृतिक समारोह से लौट रहे थे। पृथक तेलंगाना राज्य की मांग को लेकर जिले के वेलिगोंडा में संगम पर 'तेलंगाना धूम धाम' नाम का यह कार्यक्रम आयोजित किया गया था।  पुलिस ने बताया कि लगभग 15 हमलावरों ने सांबाशिवुदू पर हमला कर दिया। उनके साथ पांच समर्थक भी यात्रा कर रहे थे। बचाने के प्रयास में तीन समर्थक भी घायल हो गए।   हमलावरों ने टीआरएस नेता के वाहन को जबरन रुकवा कर उन पर धारदार हथियारों से हमला कर दिया। गम्भीर रूप से घायल सांबाशिवुदू को अस्पताल ले जाया गया, जहां उन्होंने दम तोड़ दिया।  सांबाशिवुदू पर पूर्व मुख्यमंत्री एन. चंद्रबाबू नायडू और एन.जनार्दन रेड्डी पर कथित तौर पर हमला करने का भी आरोप लग चुका था। उनके शव को गांधी अस्पताल में रखा गया है, जहां रविवार को शव का पोस्टमार्टम किया जाएगा।  उधर, सांबाशिवुदू के परिजनों ने आरोप लगाया है कि पुलिस की मिलीभगत से उनकी हत्या की गई है। उनका कहना है कि पुलिस ने अपने मुखबिर और पूर्व नक्सली नईम की मदद से उनकी हत्या करवाई है।  सांबाशिवुदू पिछले साल ही टीआरएस में शामिल हुए थे और वह पार्टी के पोलित ब्यूरो के सदस्य थे। वह वर्ष 1990 में नक्सली संगठन में शामिल हुए थे और वह नक्सली हिंसा के 80 मामलों में शामिल थे।